427c4f0a1a2e0383f5eb12d7dca6cc3a
hvorfor ryger vores indeksering op og ned?
waimea.dk
2019.47
først og fremmest: tag det helt roligt. der er sikkert ingen grund til at være nervøs.
det er meget almindeligt, at opleve større eller mindre udsving i hvor mange sider de forskellige søgemaskiner rapporterer, at du har indekseret. nedenfor har jeg beskrevet de mest almindelige årsager:

forskellige datacentre
søgemaskinernes forskellige datacentre er ikke altid helt synkroniseret, og da du ikke nødvendigvis får forbindelse til samme datacenter, hver gang du søger, så kan du således få lidt forskellige resultater.
upræcis rapportering
det er ikke altid, at de resultater, du får fra søgemaskinerne, når du søger efter hvor mange sider, du har indekseret, er helt korrekte. det er en usikkerhed, vi desværre må leve med.
ustabilitet på din webserver
hvis din webserver ikke er så stabil, er der risiko for, at søgemaskinerne ikke altid kan få fat i dine sider. det kan let føre til, at de ryger lidt ind og ud. via google webmaster tools kan du se, om google har problemer med at tilgå dit website. er du lidt mere teknisk anlagt, kan du også analysere din webservers logfiler.

med alle disse fejlmuligheder er det klart, at du ikke bare blindt skal stole på dine indekseringstal, som en ultimativ sandhed. jeg anbefaler normalt at du, som med de fleste andre benchmark tal, sammenholder dem med anden data.
hvis flere forskellige datakilder alle viser tegn på fremgang eller det modsatte, så er der større chance for, at det er korrekt, end hvis du blot ser på en enkelt datakilde.
jeg vil anbefale, at du ser på den trafik, du faktisk får fra søgemaskinerne, samt fra dine webanalyser (f.eks. google analytics). hvis ikke mængden og typen af trafik fra søgemaskinerne ændrer sig væsentligt, selvom du oplever større eller mindre udsving i din indeksering, så er der nok ikke noget alvorligt galt.